《晨起阁上望秋色呈黄杯湖》
明代·释今沼

朝光透檐隙，孤客晨兴候。百感易来心，况复引东首。

园幽萃群易，窗虚爽明岫。轻叶响深阶，微霜结寒甃。

疏落惜鸟栖，飘荡怜云骤。缅想登高人，披衣步林茂。

养拙咏楚骚，视履观周繇。懿彼幽潜姿，没齿泯祥咎。

作者简介：今沼(一六二一--一六六五)，字铁机。番禺人。天然禅师族侄。原姓曾，名炜，字自昭。诸生。明桂王永历十二年（一六五八）迎天然老人返雷峰。十四年开戒，与石鉴禅师同日受具，命司记室，寻升按云堂。随杖居东官芥庵，益自淬励。一夕坐亡，卒年四十五。有全集行世。清同治《番禺县志》卷四九有传。